LV Eiropas Savienības Oficiālais Vēstnesis C 253/14

Maznozīmīga grozījuma apstiprināšanas pieteikuma publikācija saskaņā ar Eiropas Parlamenta un Padomes Regulas (ES) Nr. 1151/2012 par lauksaimniecības produktu un pārtikas produktu kvalitātes shēmām 53. panta 2. punkta otro daļu

(2017/C 253/11)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

MAZNOZĪMĪGA GROZĪJUMA APSTIPRINĀŠANAS PIETEIKUMS

Maznozīmīga grozījuma apstiprināšanas pieteikums saskaņā ar Eiropas Parlamenta un Padomes Regulas (ES) Nr. 1151/2012 (2) 53. panta 2. punkta otro daļu

POMODORINO DEL PIENNOLO DEL VESUVIO

ES Nr.: IT-PDO-02146 – 24.6.2016.

ACVN ( X ) AĢIN ( ) GTĪ ( )

1. Pieteikuma iesniedzēja grupa un tās likumīgās intereses

Consorzio di Tutela del Pomodorino del Piennolo del Vesuvio DOP Piazza Meridiana 47 80040 San Sebastiano al Vesuvio (NA) ITALIA Tālr. +39 0810606007 E-pasts: piennolodop@pec.it

Aizsardzības biedrībai Consorzio di Tutela del Pomodorino del Piennolo del Vesuvio DOP ir tiesības iesniegt reģistrācijas pieteikumu atbilstīgi Lauksaimniecības, pārtikas un mežsaimniecības politikas ministrijas 2013. gada 14. oktobra dekrēta Nr. 12511 13. panta 1. punktam.

2. Dalībvalsts vai trešā valsts

Itālija

3. Produkta specifikācijas grupa, uz kuru attiecas grozījums vai grozījumi

— ☒ Produkta apraksts — ☐ Izcelsmes apliecinājums — ☒ Ražošanas metode — ☐ Saikne — ☒ Marķējums — ☒ Cita [atsauču uz tiesību aktiem un kontroles iestādi atjauninājumi]

4. Grozījuma(-u) veids

— ☐ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ publicētais vienotais dokuments nav jāgroza. — ☒ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ publicētais vienotais dokuments ir jāgroza. — ☐ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts. — ☐ Ar reģistrētu GTĪ apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta ceturto daļu.

5. Grozījums vai grozījumi

Produkta apraksts

1. grozījums

Specifikācijas 2. panta tekstu:

“Ar aizsargātu cilmes vietas nosaukumu (ACVN) Pomodorino del Piennolo del Vesuvio apzīmē mazo tomātu Lycopersicon esculentum Mill šķirnes ekotipu augļus, kas saistīti ar tautā lietotajiem nosaukumiem Fiaschella, Lampadina, Patanara, Principe Borghese un Re Umberto un kas tradicionāli tiek audzēti Vezuva kalna nogāzēs […].”,

vienotā dokumenta (3.2. punkts) tekstu:

“Ar ACVN Pomodorino del Piennolo del Vesuvio apzīmē mazo tomātu ekotipu augļus, kas saistīti ar tautā lietotajiem nosaukumiem ‘Fiaschella’, ‘Lampadina’, ‘Patanara’, ‘Principe Borghese’ un ‘Re Umberto’ un kas tradicionāli tiek audzēti Vezuva kalna nogāzēs […].”

groza šādi:

“Ar aizsargātu cilmes vietas nosaukumu (ACVN) Pomodorino del Piennolo del Vesuvio apzīmē mazo tomātu Lycopersicon esculentum Mill šķirnes ekotipu augļus, kas sākotnēji iegūti no šķirnēm, kas pazīstamas ar tautā lietotajiem nosaukumiem Fiaschella, Lampadina, Patanara, Principe Borghese un Re Umberto un kas tradicionāli tiek audzēti Vezuva kalna nogāzēs […].”.

Iemesli

Teksts tika rediģēts, pamatojoties uz produkta specifikācijas 6. pantu “Saikne ar vidi”, lai precizētu, ka ACVN attiecas uz visiem vietējiem ekotipiem, kas sākotnēji iegūti no tomātiem, kas pazīstami ar tautā lietotajiem nosaukumiem Fiaschella, Lampadina, Patanara, Principe Borghese un Re Umberto un kas reiz tika kultivēti šajā apgabalā un ir ar Pomodorino del Piennolo del Vesuvio raksturīgām morfoloģiskām, ķīmiskām un fizikālām īpašībām”.

Izdarītais grozījums ir saskaņā ar veco laiku praksi, kas norādīta produkta specifikācijas 6. pantā, proti, ka mazie lauksaimnieki ievāca labāko augļu sēklas, lai no tām iegūtu nākamā gada stādus. Laika gaitā šādas prakses rezultātā tiek lietotas sēklas, kas sākotnēji iegūtas no ekotipiem, kas pazīstami ar iepriekš minētajiem tautā lietotajiem nosaukumiem.

Produkta specifikācijas 6. pantā noteikts, ka: “Kā bija pierasts ģimenes dārziņos, lauksaimnieki pēc saviem ieskatiem atlasītu vispiemērotākos augļus un to sēklas izmantotu kā reproduktīvo materiālu nākamajam gadam. Mazie tomāti, ko pazīst kā Fiaschella, Lampadina, Principe Borghese, Re Umberto un Patanara, no kuriem iegūti mūsdienu ekotipi, bija plaši pazīstami un lietoti jau 19. gs. pirmajā pusē”.

Grozījums neietekmē Pomodorino del Piennolo del Vesuvio raksturīgās īpašības. Tāpēc uzskatāms, ka grozījums atbilst Regulas (ES) Nr. 1151/2012 53. panta 2. punkta a)–e) apakšpunkta nosacījumiem un var tikt klasificēts kā maznozīmīgs.

2. grozījums

Specifikācijas 2. panta un vienotā dokumenta 3.2. punkta tekstu:

“Lai augļi būtu aizsargājami, tiem ir jābūt ar šādām īpašībām:

svaigi augļi četru dienu laikā pēc to novākšanas:

— izmērs: ne lielāki par 25 g;”

groza šādi:

“Lai augļi būtu aizsargājami, tiem ir jābūt ar šādām īpašībām:

a) svaigi augļi četru dienu laikā pēc to novākšanas: — izmērs: ne lielāki par 30 g;”.

Iemesli

Vērtība tika mainīta, pamatojoties uz Centro Orticolo Campano pētījumu, kas tika veikts SeSIRCA un CRAA (Consorzio per la ricerca applicata in agricoltura – Lietišķo pētījumu asociācija lauksaimniecības nozarē) vārdā, kura rezultāti apstiprināja lauksaimnieku sniegtos empīriskos pierādījumus, ka tomāti, kas iegūti no pirmajiem zariem, ko sauc par mamme, bieži vien sver 30 g katrs. Grozījums ir saskaņā ar vienotā dokumenta 5.2. punkta otrajā rindkopā norādīto: “Pomodorino del Piennolo del Vesuvio raksturīgi ne tikai mazie izmēri, bet arī 20–30 g svars …”. Tā kā attiecībā uz tomāta raksturīgajām īpašībām jau ir norādīts, ka tā svars var būt līdz 30 g, uzskatāms, ka grozījums atbilst Regulas (ES) Nr. 1151/2012 53. panta 2. punkta a)–e) apakšpunkta nosacījumiem un var tikt klasificēts kā maznozīmīgs.

Ražošanas metode

3. grozījums

Specifikācijas 5. panta tekstu:

“Stādīšanas izkārtojums un attālumi: stādīšanas attālumam rindā jābūt 15–30 cm un attālumam starp rindām jābūt 80–120 cm. Augi jāstāda paralēlās rindās, nodrošinot regulāru attālumu starp augiem katrā rindā un starp rindām. Stādīšanas blīvums nedrīkst pārsniegt 45 000 augus uz hektāru; […]”

groza šādi:

“Stādīšanas izkārtojums un attālumi: stādīšanas attālumam rindā jābūt 15–30 cm un attālumam starp rindām jābūt 80–120 cm. Augi jāstāda paralēlās rindās, nodrošinot regulāru attālumu starp augiem katrā rindā un starp rindām. Stādīšanas blīvums nedrīkst pārsniegt 55 000 augus uz hektāru; […]”.

Iemesli

Palielinot maksimālo stādīšanas blīvumu līdz 55 000 augiem uz hektāru, lauksaimnieki varētu mainīt stādīšanas shēmu, ņemot vērā augsnes auglības izmaiņas. Ņemot vērā, ka vulkāniskā augsne ir ļoti sausa, augstākās vietās laba lauksaimniecības prakse ir palielināt stādīšanas blīvumu uz hektāru, lai labāk izmantotu ūdens resursus un saglabātu augļu ražību un kvalitatīvās īpašības (piemēram, stādot 20 cm attālumā rindā un ievērojot 90–100 cm attālumu starp rindām, stādīšanas blīvums ir apmēram 50 000–55 000 augu uz hektāru). Tāpēc uzskatāms, ka grozījums atbilst Regulas (ES) Nr. 1151/2012 53. panta 2. punkta a)–e) apakšpunkta nosacījumiem un var tikt klasificēts kā maznozīmīgs.

4. grozījums

Specifikācijas 5. panta tekstu:

“Audzēšanas metode: Pomodorino del Piennolo del Vesuvio tomātus audzē tikai atklātā laukā; stādi aug vertikāli un to augstums ir līdz 80 cm […]”

groza šādi:

“Audzēšanas metode: Pomodorino del Piennolo del Vesuvio tomātus audzē tikai atklātā laukā; stādi aug vertikāli un to augstums ir līdz 1 m […]”.

Iemesli

Grozījums izdarīts, pamatojoties uz atzinumu, ka noteiktos ražošanas apgabalos, kuros ir svaigāka un auglīgāka augsne, piemēram, pašvaldībās ap Sommas kalnu, tomātu stādi dabiski aug garāki. Grozījuma mērķis ir pielāgot produkta specifikāciju faktiskajiem augšanas apstākļiem ražošanas apgabalā, un tas neietekmē augļa kvalitāti vai atbilstību Regulas (ES) Nr. 1151/2012 53. panta 2. punkta a)–e) apakšpunkta nosacījumiem. Šā iemesla dēļ grozījumu var klasificēt kā maznozīmīgu.

5. grozījums

Specifikācijas 5. panta tekstu:

“Maksimālā viena kultūrauga noteiktā ražība uz hektāru ir 16 tonnas.”

groza šādi:

“Maksimālā viena kultūrauga noteiktā ražība uz hektāru ir 25 tonnas.”

Iemesli

Specifikācijā noteiktā ražība 16 tonnas uz hektāru ir ievērojami zemāka nekā tā, ko ražotāji vidēji iegūst dažādos augstumos virs jūras līmeņa. To vispirms novēroja aizsardzības biedrības biedri un pēc tam to apstiprināja zinātniskie pētījumi, ko SeSIRCA un CRAA vārdā veica Centro Orticolo Campano. Tā kā maksimālā ražība 25 tonnas uz hektāru atbilst ACVN Pomodorino del Piennolo del Vesuvio faktiskajai augu ražībai un neietekmē augļa kvalitatīvās īpašības, uzskatāms, ka šo grozījumu var klasificēt kā maznozīmīgu saskaņā ar Regulas (ES) Nr. 1151/2012 53. panta 2. punkta a)–e) apakšpunkta nosacījumiem.

Marķējums

6. grozījums

Specifikācijas 8. panta tekstu:

“Tomēr ir atļauts lietot formulējumu, kas attiecas uz uzņēmumiem, nosaukumiem, uzņēmuma nosaukumiem un privātām preču zīmēm, kas nav būtībā slavinošs un, visticamāk, nemaldina pircēju. Šīs norādes marķējumā var attēlot ar mazākiem burtiem, lai norādītu aizsargāto cilmes vietas nosaukumu.”

groza šādi:

“Tomēr ir atļauts lietot formulējumu, kas attiecas uz uzņēmumiem, nosaukumiem, uzņēmuma nosaukumiem un privātām preču zīmēm, kas nav būtībā slavinošs un, visticamāk, nemaldina pircēju. Šīs norādes marķējumā var attēlot ar mazākiem burtiem nekā tās, kas izmantotas, lai norādītu aizsargāto cilmes vietas nosaukumu, un tās nedrīkst būt vienā redzamības laukā ar aizsargāto cilmes vietas nosaukumu, ACVN logotipu un ES logotipu.”

Iemesli

Ar grozījumu tiek precizēts specifikācijas noteikums, kas paredzēts, lai lielāku redzamību uz marķējuma piešķirtu reģistrētajam nosaukumam un ES logotipam. Tā kā grozījums ietekmē tikai produkta marķējumu, uzskatāms, ka to var klasificēt kā maznozīmīgu saskaņā ar Regulas (ES) Nr. 1151/2012 53. panta 2. punkta a)–e) apakšpunkta nosacījumiem.

Atjauninātas atsauces uz tiesību aktiem un kontroles iestādi

Atsauces uz Regulu (EK) Nr. 510/2006 ir aizstātas ar atsaucēm uz Regulu (ES) Nr. 1151/2012.

Specifikācijas 7. pantā ir pievienotas ziņas par kontroles iestādi.

VIENOTS DOKUMENTS

POMODORINO DEL PIENNOLO DEL VESUVIO

ES Nr.: IT-PDO-02146 – 24.6.2016.

ACVN ( X ) AĢIN ( )

1. Nosaukums

Pomodorino del Piennolo del Vesuvio

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ar aizsargātu cilmes vietas nosaukumu (ACVN) Pomodorino del Piennolo del Vesuvio apzīmē mazo tomātu Lycopersicon esculentum Mill šķirnes ekotipu augļus, kas sākotnēji iegūti no šķirnēm, kas pazīstamas ar tautā lietotajiem nosaukumiem Fiaschella, Lampadina, Patanara, Principe Borghese un Re Umberto un kas tradicionāli tiek audzēti Vezuva kalna nogāzēs. Tie ir ovāli vai nedaudz plūmjveidīgi ar smailu galu, pie ziedkātiņa tiem bieži vien ir rievojums, miza ir bieza. Nedrīkst izmantot hibrīdus. Lai augļi būtu aizsargājami, tiem ir jābūt ar šādām īpašībām. Svaigi augļi: svars ne lielāks par 30 g; formas parametri: attiecība starp lielāko un mazāko diametru ir no 1,2 līdz 1,3; ārējā krāsa: koši sarkana; mīkstuma krāsa: sarkana; konsistence: ļoti stingra; garša: saldi skābena, izteikta un intensīva; minimālais refrakcijas rādītājs 6,5 °Bx; stingri turas pie ziedkātiņa. Uzglabājot piennolo ķekaros: ārējā krāsa: tumši sarkana; mīkstuma krāsa: sarkana; konsistence: stingra; garša: izteikta un intensīva; tvirtums: zems uzglabāšanas beigās.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Ražošanas apgabalā ir jābūt veiktām ražošanas un uzglabāšanas darbībām un ir jāievēro šādi norādījumi tomātu uzglabāšanai piennolo ķekaros:

— pēc novākšanas dabiskie ķekari (jeb schiocche) jāpiesien pie apli veidojošas augu šķiedras auklas tā, lai izveidotos viens liels ķekars (piennolo), kura svars uzglabāšanas beigās ir no 1 kg līdz 5 kg. Šādi izveidotie piennolo ķekari jāpakar virs zemes sausā un vēdināmā vietā, izmantojot āķus vai piemērotus statīvus,

— uzglabāšanas laikā produktu (piennolo ķekarā vai iepakojumā) nedrīkst apstrādāt ķīmiski. Lai labāk aizsargātu produktu, atļauts izmantot vienīgi tādas fiziskās sistēmas, kas nepasliktina šī produkta īpašības, piemēram, moskītu tīklus un ultraskaņas aparātus,

— piennolo ķekaru lietderīgās lietošanas laiks nav precīzi noteikts un ir atkarīgs no tā, cik ilgi tomāti saglabā savu ideālo izskatu un organoleptiskās īpašības.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Tomātu iepakošanai to laišanai pārdošanā svaigā vai uzglabāšanai sagatavotā veidā jānotiek ražošanas apgabalā esošajās ražošanas saimniecībās vai to tiešā tuvumā, lai:

— ierobežotu jebkuras manipulācijas ar augļiem, kad tiem ir vislielākā izturība,

— izvairītos no neiepakotu produktu transportēšanas lielos attālumos, jo tie paši par sevi nav pienācīgi aizsargāti un tādējādi ir pakļauti mehāniskai spriedzei un bojājumiem,

— palīdzētu nodrošināt izsekojamību.

3.6. Ar reģistrēto nosaukumu apzīmētā produkta marķēšanas īpašie noteikumi

Pomodorino del Piennolo del Vesuvio drīkst laist tirgū šādos veidos:

— svaigā veidā: produkts jālaiž pārdošanā atsevišķu augļu veidā vai ķekaros, kas bez īpašas sakārtošanas ievietoti piemērotos un aizzīmogotos iepakojumos, kuru maksimālā ietilpība ir 10 kg,

— piennolo ķekaros: piennolo ķekaru maksimālais svars nedrīkst pārsniegt 5 kg, un tie jālaiž pārdošanā vai nu atsevišķu ķekaru veidā ar ACVN identifikācijas logotipu, vai piemērotos un aizzīmogotos iepakojumos,

— iepakojumā: atsevišķu augļu veidā vai ķekaros, kas bez īpašas sakārtošanas ievietoti piemērotos un aizzīmogotos iepakojumos, kuru maksimālā ietilpība ir 10 kg.

Etiķetēm jāsatur šādas norādes: frāzes Pomodorino del Piennolo del Vesuvio un “aizsargāts cilmes vietas nosaukums” ar lielākiem burtiem nekā citas frāzes vai norādītie elementi; ES logotips, iepakotāja vai ražotāja uzņēmuma nosaukums vai juridiskais nosaukums un adrese, produktu daudzums, kas faktiski atrodas iepakojumā. Logotipu veido Pomodorino del Piennolo del Vesuvio siluets ar ziedkātiņu, kura pagarinājums atgādina Vezuva profilu. Konkrēta informācija par logotipu un norādes par tā krāsām ir detalizēti aprakstītas produkta specifikācijā.

4. Ģeogrāfiskā apgabala īsa definīcija

ACVN Pomodorino del Piennolo del Vesuvio ražošanas un iepakošanas apgabals iever šādas Neapoles provinces pašvaldības: Boscoreale, Boscotrecase, Cercola, Ercolano, Massa Di Somma, Ottaviano, Pollena Trocchia, Portici, Sant’Anastasia, San Giorgio a Cremano, San Giuseppe Vesuviano, San Sebastiano al Vesuvio, Somma Vesuviana, Terzigno, Torre Annunziata, Torre del Greco, Trecase, un Nolas pašvaldības daļa, kuras perimetru nosaka šādas robežas: provinces ceļš, kas savieno Piazzola di Nola un Rione Trieste (šis ceļa posms ir zināms kā Constantinopoli), Lagno Rosario strauts, Ottaviano pašvaldības robeža un Somma Vesuviana pašvaldības robeža.

5. Saikne ar ģeogrāfisko apgabalu

Pomodorino audzēšanas apgabala savdabība ir augsnes vulkāniskā izcelsme. Šī apgabala īpatnības izriet no augsnes piroklastiskās dabas, kas raksturo visu Sommas-Vezuva vulkānisko kompleksu. Šīs augsnes izveidojušās no lavas, kā arī no vulkānisko pelnu slāņiem, un tām ir raksturīga augsta ražība, smilšaina struktūra, kas tās padara ļoti irdenas un veicina drenāžu, kā arī neitrāla vai subsārmaina reakcija ar augstu asimilējamo makro un mikroelementu saturu. Klimats galvenokārt ir sauss ar mēreniem vējiem un augstām temperatūrām. Lielās temperatūras svārstības starp nakts un dienas temperatūrām palīdz cīnīties ar parazitārām slimībām dabiskā veidā.

Pomodorino del Piennolo del Vesuvio raksturīgi ne tikai mazie izmēri, bet arī 20–30 g svars un maza attiecība starp lielāko un mazāko diametru (1,2–1,3), ievērojami stingra miza, sevišķi izturīgs ziedkātiņa stiprinājums, kura dēļ ķekars paliek vesels ražas novākšanas un uzglabāšanas laikā, kā arī augsta cukura, skābju un citu šķīstošu cietvielu koncentrācija, kas nodrošina ilgstošu produkta uzglabāšanu, kuras laikā neviena no tā organoleptiskajām īpašībām nepasliktinās. Augsts tomātos esošās sulas osmotiskais spiediens, ko rada augstais šķīstošo cietvielu saturs, ļauj auglim ilgstoši saglabāt tam raksturīgo tvirtumu, jo uzglabāšanas laikā auglis zaudē nenozīmīgu ūdens daudzumu.

Audzēšanas praksi nosaka tas, ka zemes gabaliem ir raksturīga ļoti sadrumstalota konfigurācija, un bieži vien tie ir izveidoti terasveidīgi un neregulāri. Saskaņā ar tradicionālo lauksaimniecības praksi lielāko daļu audzēšanas darbību veic ar rokām.

Pomodorino del Piennolo del Vesuvio raksturīgās īpašības ir cieši saistītas ar apgabalu, kurā tos audzē. Sommas-Vezuva vulkāniskā kompleksa izvirdumu laikā uzkrāto augšņu un visu piroklastisko iežu vulkāniskā izcelsme šīs augsnes ir padarījusi ļoti auglīgas. To smilšainā struktūra tās padara ļoti irdenas un atvieglo drenāžu, izraisot neitrālu vai subsārmainu reakciju ar augstu asimilējamo makro un mikroelementu saturu. Augot produkts uzņem visus šos elementus un tādējādi iegūst savas specifiskās īpašības. Sausais klimats, kam raksturīgas lielas atšķirības starp nakts un dienas temperatūrām, palīdz dabiskā veidā cīnīties ar parazitārām slimībām. Mazie tomāti, kas tiek uzglabāti piennolo ķekaros vai iepakojumā, ir viens no Vezuva reģiona vissenākajiem un tradicionālākajiem produktiem. Pirmie dokumentētie un tehniski detalizētie apliecinājumi ir atrodami 1885., 1902. un 1916. gada publikācijās Regia Scuola Superiore di Agricoltura di Portici, (Lauksaimniecības Karaliskā augstskola) Portici. Pagājušajos gadsimtos šā tipa tomātu audzēšana bija kļuvusi populāra, jo tos ir viegli kultivēt un tie ir piemēroti ilgai uzglabāšanai ziemas mēnešos, ko nodrošina stingrā miza. Agrāk šā tipa tomātu izplatība bija saistīta ar to, ka ziemas mēnešos bija nepieciešami svaigi tomāti, lai būtu iespējams papildināt Neapoles reģionā vienmēr populāros mājas ēdienus, jo īpaši picas un pastas ēdienus, kuriem nepieciešama intensīva garša un smarža. Cilvēka faktora ietekme izpaudās tādējādi, ka tika izstrādāta precīza šim apgabalam raksturīga audzēšanas un uzglabāšanas metode, kas ietver labāko augļu selekciju sēklu iegūšanai, zaru apgriešanu, kas nepieciešama, lai augi varētu augt neierobežotā virzienā, stublāju piesiešanu un lieko dzinumu izgriešanu, līdz tomāti tiek novākti. Novācot tomātus, tiek noplūkti veseli dabiskie ķekari, kad vismaz 70 % tomātu uz ķekara ir kļuvuši sarkani, kamēr pārējie joprojām gatavojas. Tomātu uzglabāšanas process piennolo ķekaros, kas ļauj tos izmantot veselus un neapstrādātus visu ziemu pēc novākšanas, saista šo produktu ar šo reģionu. Saskaņā ar tradicionālo metodi tomātu dabiskie ķekari tiek novākti un ar kaņepāju diegu to stublāji savīti tā, lai izveidotos viens liels ķekars, kuru pakar pie griestiem speciālās vēdināmās telpās, verandās vai terasēs. Pateicoties tam visam, kā arī Vezuva reģiona īpašai videi, ir radīts produkts, kam ir unikālas organoleptiskās īpašības un uzglabāšanas laiks, un to audzē un uzglabā arī mūsdienās.

Atsauce uz specifikācijas publikāciju

(šīs regulas 6. panta 1. punkta otrā daļa)

Ministrija sāka valsts iebildumu procedūru, publicējot ACVN Pomodorino del Piennolo del Vesuvio produkta specifikācijas ierosināto grozījumu 2016. gada 4. maijaItālijas Republikas Oficiālajā Vēstnesī Nr. 103.

Produkta specifikācijas konsolidētais teksts ir pieejams internetā: http://www.politicheagricole.it/flex/cm/pages/ServeBLOB.php/L/IT/IDPagina/3335

vai:

atverot tieši Lauksaimniecības, pārtikas un mežsaimniecības politikas ministrijas mājaslapu (www.politicheagricole.it) un noklikšķinot uz Prodotti DOP IGP (ekrāna augšējā labajā pusē), pēc tam uz Prodotti DOP IGP STG (ekrāna kreisajā pusē) un visbeidzot Disciplinari di Produzione all’esame dell’UE.

(1) OV L 179, 19.6.2014., 17. lpp.

(2) OV L 343, 14.12.2012., 1. lpp.